title: KOMMISSIONENS GENNEMFØRELSESFORORDNING (EU) …/… om overvågning og rapportering af data om CO2-emissioner fra personbiler og lette erhvervskøretøjer i henhold til Europa-Parlamentets og Rådets forordning (EU) 2019/631 og om ophævelse af gennemførelsesforordning (EU) nr. 1014/2010, (EU) nr. 293/2012, (EU) 2017/1152 og (EU) 2017/1153

text:
               KOMMISSIONENS GENNEMFØRELSESFORORDNING (EU) …/…

               af 4.3.2021

               om overvågning og rapportering af data om CO2-emissioner fra personbiler og lette erhvervskøretøjer i henhold til Europa-Parlamentets og Rådets forordning (EU) 2019/631 og om ophævelse af gennemførelsesforordning (EU) nr. 1014/2010, (EU) nr. 293/2012, (EU) 2017/1152 og (EU) 2017/1153

               (EØS-relevant tekst)

               EUROPA-KOMMISSIONEN HAR ––

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets forordning (EU) 2019/631 af 17. april 2019 om fastsættelse af præstationsnormer for nye personbilers og nye lette erhvervskøretøjers CO2-emissioner og om ophævelse af forordning (EF) nr. 443/2009 og (EU) nr. 510/2011
                  1
               , og navnlig artikel 7, stk. 7, artikel 12, stk. 4, artikel 13, stk. 4, og artikel 15, stk. 7, heri, og

               ud fra følgende betragtninger:

               (1)Overvågning og rapportering af data om personbiler og lette erhvervskøretøjer, der er registreret i EU, er afgørende for, at de fastsatte præstationsnormer for CO2-emissioner i forordning (EU) 2019/631 fungerer korrekt. I betragtning af at denne forordning trådte i kraft den 1. januar 2020, er det relevant at forenkle og præcisere bestemmelserne i Kommissionens gennemførelsesforordning (EU) nr. 1014/2010
                  2
                og (EU) nr. 293/2012
                  3
                og samle disse i én samlet gennemførelsesforordning. Til rapportering af data for kalenderåret 2020 er det dog relevant at tillade overlapning af både de nye og de eksisterende bestemmelser indtil den 28. februar 2021.

               (2)Det er nødvendigt at fastsætte procedurer for overvågning og rapportering af data om nye personbiler og lette erhvervskøretøjer, som skal følges af medlemsstaternes kompetente myndigheder, fabrikanterne, Kommissionen og Det Europæiske Miljøagentur (EEA).

               (3)Den overvågnings- og rapporteringscyklus, der er fastsat i artikel 7 i forordning (EU) 2019/631, består af tre hovedtrin: en årlig rapportering fra medlemsstaternes myndigheder til Kommissionen af de foreløbige data baseret på registreringer af nye køretøjer i det foregående kalenderår, videresendelse til de berørte fabrikanter af de foreløbige data fra Kommissionen med støtte fra EEA, verificering af de pågældende data fra fabrikanterne og, hvis nødvendigt, underretning af Kommissionen om eventuelle rettelser til disse data.

               (4)Det bør tydeligt specificeres, hvilke foranstaltninger der skal træffes af de forskellige aktører som en del af ovennævnte tre trin inden for de relevante tidsfrister for at sikre robustheden og pålideligheden af det endelige datasæt, der offentliggøres af Kommissionen i henhold til artikel 9 i forordning (EU) 2019/631, og som anvendes som basis for fastsættelsen af fabrikantens gennemsnitlige specifikke CO2-emissioner og overholdelsen af fabrikantens specifikke CO2-emissionsmål.

               (5)I henhold til artikel 12 i forordning (EU) 2019/631 er Kommissionen fra 2021 forpligtet til at indsamle data om brændstof- eller energiforbrug under faktiske forhold i personbiler og lette erhvervskøretøjer, som registreres af indbyggede anordninger til overvågning af brændstof- og/eller energiforbrug som anført i artikel 4a i Kommissionens forordning (EU) 2017/1151
                  4
               .

               (6)Sådanne data under faktiske forhold bør indsamles, så snart de er tilgængelige, da de er afgørende for så tidligt som muligt at kunne identificere, hvilken udvikling der finder sted over tid med hensyn til forskellen mellem emissioner og brændstof- eller energiforbrug og de tilsvarende typegodkendelsesværdier, både for at kunne overvåge effektiviteten af CO2-standarderne for så vidt angår reduktion af køretøjers CO2-emissioner og for at kunne informere offentligheden herom.

               (7)For at sikre, at det er muligt at få adgang til data vedrørende brændstof- og energiforbrug under faktiske forhold så tidligt som muligt, bør der være krav om, at fabrikanterne skal indsamle disse data for nye personbiler og lette erhvervskøretøjer, der registreres fra 1. januar 2021. Disse data kan enten indsamles gennem direkte dataoverførsler fra køretøjerne til fabrikanterne eller gennem de autoriserede forhandlere eller autoriserede værksteder, når der skal foretages service eller reparation af køretøjerne, og de indbyggede dataanordninger alligevel skal udlæses til andre formål. Hvis disse data gøres tilgængelige for en fabrikant, bør Kommissionen underrettes herom, begyndende med data vedrørende nye køretøjer, der er registreret i Den Europæiske Union for første gang i 2021.

               (8)I henhold til forordning (EU) 2017/1151 finder forpligtelsen til at forsyne køretøjer med indbyggede anordninger til overvågning af brændstof- og/eller energiforbrug ikke anvendelse på visse fabrikanter af små mængder af køretøjer, og det er derfor passende, at disse fabrikanter også bør fritages for forpligtelsen til at indsamle og rapportere data under faktiske forhold. Dette bør dog ikke forhindre fabrikanter af små mængder af køretøjer i at levere data under faktiske forhold, hvis de måtte ønske dette.

               (9)Data vedrørende brændstof- og energiforbrug under faktiske forhold bør indsamles af medlemsstaterne som en del af de tekniske kontroller, der udføres i overensstemmelse med Europa-Parlamentets og Rådets direktiv 2014/45/EU
                  5
               . For at lette denne opgave er det hensigtsmæssigt at afpasse forpligtelsen til at indsamle data under faktiske forhold efter kravene i direktiv 2014/45/EU, både med hensyn til de nationale tidsplaner for de tekniske kontroller og udlæsning af data fra køretøjernes indbyggede diagnosticeringsserieport. Dataindsamlingen bør derfor påbegyndes fra den første tekniske kontrol og bør ikke være påkrævet før den 20. maj 2023, som er den dato, hvor de organer og virksomheder, der udfører de pågældende kontroller, skal være klar med de nødvendige anordninger til dette, såsom scanningsværktøjer, i henhold til det pågældende direktiv. Medlemsstaterne bør dog ikke forhindres i at levere data før denne dato, hvis de ønsker dette.

               (10)Fabrikanter og medlemsstater bør rapportere de data under faktiske forhold, der er registreret i løbet af et kalenderår, til Kommissionen og EEA ved hjælp af de dataoverførselsprocedurer, der er angivet af EEA. Hvis disse data ikke er tilgængelige, hvilket navnlig kan være tilfældet i de første kalenderår efter 2021, bør fabrikanterne og medlemsstaterne underrette Kommissionen om dette og angive årsagerne hertil.

               (11)Data vedrørende brændstof- og energiforbrug under faktiske forhold bør indsamles sammen med køretøjets identifikationsnummer (VIN). VIN-nummeret anses for at være personoplysninger fra det øjeblik, køretøjet er registreret, og er derfor underlagt kravene om beskyttelse af sådanne oplysninger, som er fastsat i Europa-Parlamentets og Rådets forordning (EU) 2016/679
                  6
               . Behandlingen af VIN-numre i henhold til forordning (EU) 2016/631 bør anses for at være lovpligtig i henhold til artikel 6, stk. 1, litra c), i forordning (EU) 2016/679. Endvidere bør det specificeres, at de virksomheder, der er involveret i indsamling, rapportering og behandling af VIN-numre, skal betragtes som værende dataansvarlige for disse data i henhold til definitionen i artikel 4, nr. 7, i forordning (EU) 2016/679, og, for så vidt angår EEA og Kommissionen, i henhold til artikel 3, stk. 8, i Europa-Parlamentets og Rådets forordning (EU) 2018/1725
                  7
               .Det bør også sikres, at VIN-numrene indsamles ved hjælp af sikre kommunikationsmidler, og at datasubjekterne, dvs. køretøjsindehaverne, informeres tilstrækkeligt i overensstemmelse med artikel 13 og 14 i forordning (EU) 2016/679.

               (12)Det bør også specificeres, hvordan dataene under faktiske forhold og VIN-numrene skal anvendes, og der bør angives en tidsperiode for, hvor længe disse data skal opbevares af de forskellige enheder, der er involveret i indsamling og rapportering heraf, Da formålet er at følge udviklingen af køretøjets præstationer under faktiske forhold i løbet af dets forventede levetid, bør der indsamles data for en periode på 15 år for samme køretøj, og disse bør opbevares af EEA i en periode på 20 år. Andre enheder, der indsamler og rapporterer data, bør imidlertid blot opbevare disse data, så længe det er nødvendigt for at klargøre dataene til overførsel til EEA.

               (13)Indsamlingen af data under faktiske forhold og af VIN-numre bør være fuldt gennemsigtig, og indehaverne af køretøjerne bør derfor have mulighed for at afvise at gøre disse data tilgængelige for fabrikanterne eller under de tekniske kontroller. Det bør bemærkes, at køretøjsindehaverens ret til afvisning ikke er baseret på artikel 21 i forordning (EU) 2016/679, og at en sådan afvisning kun bør anses for at være gyldig for så vidt angår de data, der er indsamlet i henhold til nærværende forordning.

               (14)Data, der skal offentliggøres i overensstemmelse med artikel 12, stk. 1, i forordning (EU) 2019/631, bør ikke give mulighed for at identificere individuelle køretøjer eller deres førere, men kun offentliggøres i anonymiserede og aggregerede data uden henvisning til VIN-numrene.

               (15)På baggrund af den vurdering, der henvises til i artikel 12, stk. 3, første afsnit, i forordning (EU) 2019/631, bør Kommissionen gennemgå visse aspekter af bestemmelserne om overvågning, rapportering og offentliggørelse af data vedrørende brændstof- og energiforbrug under faktiske forhold under hensyntagen til bl.a. tilgængeligheden af direkte dataoverførsler fra køretøjer.

               (16)For at sikre tilgængeligheden af typegodkendelsesdata med henblik på at etablere en procedure for verifikation af CO2-emissioner fra ibrugtagne personbiler og lette kommercielle køretøjer i henhold til kravene i artikel 13 i forordning (EU) 2019/631 bør indsamlingen af sådanne data under Kommissionens gennemførelsesforordning (EU) 2017/1152
                  8
                og (EU) 2017/1153
                  9
                fortsætte, også efter at forpligtelsen til at indsamle disse data i henhold til de nævnte forordninger ophører den 1. januar 2021.

               (17)Typegodkendelsesmyndighederne bør derfor sikre, at data i forbindelse med de kontroller, der udføres i overensstemmelse med gennemførelsesforordning (EU) 2017/1151, fortsat registreres og overføres til Kommissionens Fælles Forskningscenter ved hjælp af den sikre overførselsprocedure, der er etableret til dette formål.

               (18)Fra den 1. januar 2021 er det ikke længere nødvendigt at bestemme CO2-emissionerne for personbiler og lette erhvervskøretøjer i henhold til NEDC (New European Drive Cycle) som fastsat i gennemførelsesforordning (EU) 2017/1152 og (EU) 2017/1153, dog med undtagelse af hybride elkøretøjer med ekstern opladning, der markedsføres indtil den 31. december 2022, hvis en fabrikation ønsker at udnytte superkreditter, jf. artikel 5 i forordning (EU) 2019/631.

               (19)Da omstillingen fra NEDC-baserede standarder for CO2-emissioner til standarder baseret på den verdensomspændende harmoniserede prøvningsprocedure for lette køretøjer, der er fastsat i forordning (EU) 2017/1151, først vil være fuldt gennemført i slutningen af 2023 og først vil blive anvendt til endelig rapportering som en del af den årlige CO2-dataovervågningsproces i 2024, samt i lyset af navnlig bestemmelserne om miljøinnovationer og restkøretøjer, bør gennemførelsesforordning (EU) 2017/1152 og (EU) 2017/1153 fortsat være gældende indtil slutningen af 2024.

               (20)Den Europæiske Tilsynsførende for Databeskyttelse er blevet hørt i overensstemmelse med artikel 42, stk. 1, i Europa-Parlamentets og Rådets forordning (EU) 2018/1725 og afgav sine bemærkninger den 14. januar 2021.

               (21)Foranstaltningerne i denne forordning er i overensstemmelse med udtalelsen fra Udvalget for Klimaændringer —

               VEDTAGET DENNE FORORDNING:

               Kapitel 1 — generelle bestemmelser

               Artikel 1
                  Emne

               1.I denne forordning fastsættes detaljerede regler om procedurer for medlemsstaternes og fabrikanternes overvågning og rapportering af data vedrørende CO2-emissioner fra nye personbiler og lette erhvervskøretøjer samt data vedrørende CO2-emissioner og brændstof- og energiforbrug under faktiske forhold for disse køretøjer.

               2.Med henblik på at fastsætte proceduren for verifikation af CO2-emissioner for ibrugtagne køretøjer i overensstemmelse med artikel 13 i forordning (EU) 2019/631 indeholder denne forordning også bestemmelser om medlemsstaternes kompetente myndigheders rapportering af visse data registreret som en del af typegodkendelseskontrollerne i henhold til forordning (EU) 2017/1151.

               Artikel 2
                  Definitioner

               Ud over de definitioner, der er fastsat i artikel 3 i forordning (EU) 2019/631, forstås ved:

               a)"detaljerede overvågningsdata": de detaljerede overvågningsdata, der er specificeret for personbiler i bilag II, del B, afsnit 2, i forordning (EU) 2019/631, og for lette erhvervskøretøjer i bilag III, del C, afsnit 2 til samme forordning

               b)"aggregerede overvågningsdata": de aggregerede overvågningsdata, der er specificeret for personbiler i bilag II, del B, afsnit 1, i forordning (EU) 2019/631, og for lette erhvervskøretøjer i bilag III, del C, afsnit 1 til samme forordning

               c)"data under faktiske forhold": de data, der henvises til i punkt 3.1, litra a) og b), og punkt 3.2, litra a)-g) og litra l), i bilag XXII til forordning (EU) 2017/1151, og som er indsamlet fra indbyggede anordninger til overvågning af brændstof- og/eller energiforbrug.

               Kapitel 2 — rapportering af data i henhold til artikel 7 i forordning (EU) 2019/631

               Artikel 3
                  Aggregerede og detaljerede overvågningsdata

               1.Medlemsstaterne sikrer, at de aggregerede og detaljerede overvågningsdata vedligeholdes, indsamles, kontrolleres, verificeres og overføres rettidigt til Kommissionen og Det Europæiske Miljøagentur (EEA).

               Medlemsstaterne sikrer, at anmodninger fra EEA om afklaring eller korrigering af de overførte data håndteres uden forsinkelse af de udpegede kontaktpersoner.

               2.De aggregerede og detaljerede overvågningsdata rapporteres i to separate datasæt for henholdsvis personbiler og lette erhvervskøretøjer i overensstemmelse med bilag II, del B, til forordning (EU) 2019/631 og bilag III, del C, til samme forordning.

               3.Medlemsstaterne overfører de aggregerede og detaljerede overvågningsdata via elektronisk dataoverførsel til det centrale dataregister (CDR), der administreres af EEA. Medlemsstaterne underretter Kommissionen om overførsler af data.

               Artikel 4
                  Foreløbige beregninger og data

               1.Kommissionen sikrer i samarbejde med EEA og i overensstemmelse med artikel 7, stk. 4, i forordning (EU) 2019/631, at den enkelte fabrikant og gruppe af fabrikanter, der er ansvarlige for nye personbiler eller lette erhvervskøretøjer, som registreres i Den Europæiske Union, underrettes om den foreløbige beregning af det specifikke emissionsmål og de gennemsnitlige specifikke CO2-emissioner samt om de data, der rapporteres af medlemsstaterne.

               2.De foreløbige beregninger og de i stk. 1 omhandlede data skal meddeles separat for personbiler og lette erhvervskøretøjer og skal indeholde de enkelte registreringer, der på baggrund af fabrikantens navn og verdensfabrikantens identifikationskode kan tilskrives den pågældende fabrikant.

               3.Det centrale dataregister, der henvises til i artikel 7, stk. 4, i forordning (EU) 2019/631, skal indeholde alle dataregistreringer, der rapporteres af medlemsstaterne, med undtagelse af køretøjernes identifikationsnumre (VIN-numre).

               VIN-numrene opbevares af EEA i 20 år fra den dato, hvor de først blev indlæst i det centrale dataregister eller EEA's forretningsdataregister (BDR).

               Artikel 5
                  Fabrikantoplysninger

               Fabrikanter, der markedsfører eller har til hensigt at markedsføre personbiler eller lette erhvervskøretøjer, der ligger inden for anvendelsesområdet for forordning (EU) 2019/631, på Den Europæiske Unions marked, skal uden forsinkelse meddele Kommissionen følgende oplysninger og eventuelle ændringer af disse oplysninger:

               a) fabrikantens navn, som fabrikanten angiver eller har til hensigt at angive på typeattesterne

               b)verdensfabrikantens identifikationskode, der svarer til de første tre tegn i VIN-nummeret, som de angiver eller har til hensigt at angive på typeattesterne

               c)af hensyn til den omtalte underretning i artikel 7, stk. 4, andet afsnit, i forordning (EU) 2019/631 navn og adresse på kontaktpersonen, som repræsenterer fabrikanten og som underretningen om de foreløbige beregninger og data skal sendes til.

               De i litra c) omhandlede navne og adresser anses for at være personoplysninger i henhold til forordning (EU) 2018/1725.

               Artikel 6
                  Meddelelse om fejl i de data, der anvendes til de foreløbige beregninger

               1.Hvis en fabrikant verificerer de foreløbige data i overensstemmelse med artikel 7, stk. 5, første afsnit, i forordning (EU) 2019/631, anvendes det datasæt, som EEA har leveret til formålet.

               2.Hvis der identificeres en fejl i datasættet, skal fabrikanten, hvis muligt, rette denne og ved hjælp af en separat indførsel i datasættet for hver køretøjsregistrering med titlen "Fabrikantbemærkninger" angive en af følgende koder:

               a) Kode A, hvis registreringen er ændret af fabrikanten

               b) Kode B, hvis køretøjet ikke kan identificeres af fabrikanten

               c) Kode C, hvis køretøjet ligger uden for anvendelsesområdet for forordning (EU) 2019/631

               d) Kode D, hvis fabrikanten, som tilskrives et køretøj i kategori N1, er fabrikanten af det færdiggjorte komplette køretøj, men ikke af det ukomplette køretøj eller det færdiggjorte komplette basiskøretøj.

               For så vidt angår litra b), anses et køretøj for at være uidentificerbart, hvis VIN-nummeret mangler eller er angivet forkert.

               3.Fabrikanter underretter Kommissionen om eventuelle fejl i overensstemmelse med artikel 7, stk. 5, i forordning (EU) 2019/631 ved at indlæse det komplette korrigerede datasæt i BDR. De skal ligeledes til oplysning indsende en elektronisk kopi af meddelelsen til følgende e-mailadresser:

               EC-CO2-LDV-implementation@ec.europa.eu

               og

               CO2-monitoring@eea.europa.eu

               4.Fabrikanter sikrer, at anmodninger om afklaring af rettelserne fra Kommissionen eller EEA behandles uden forsinkelse af deres kontaktpersoner, der udpeges i overensstemmelse med artikel 5, litra c), i denne forordning.

               5.Hvis en fabrikant ikke underretter Kommissionen om eventuelle fejl inden udløbet af den tremåneders periode, der er angivet i artikel 7, stk. 5, i forordning (EU) 2019/631, skal de foreløbige værdier, der er meddelt i overensstemmelse med artikel 7, stk. 4, i forordningen, anses for at være endelige.

               Artikel 7
                  Rapportering af data vedrørende færdiggjorte komplette lette erhvervskøretøjer

               Fabrikanter af et basiskøretøj i henhold til punkt 1.2.2 i bilag III til forordning (EU) 2019/631 skal overføre de omtalte data i dette punkt via elektronisk dataoverførsel til BDR senest tre måneder fra meddelelsen om de foreløbige data i overensstemmelse med artikel 4 i denne forordning.

               Artikel 8
                  Rapportering af CO2-emissioner for NEDC i henhold til artikel 5 i forordning (EU) 2019/631

               1.En fabrikant af nye personbiler, der registreres i kalenderåret 2021 eller 2022 med målte CO2-værdier for NEDC på mindre end 50 g CO2/km som angivet i artikel 5 i gennemførelsesforordning (EU) 2017/1153, skal rapportere disse målte CO2-værdier for NEDC til Kommissionen sammen med den meddelelse, der er omhandlet i artikel 6 i denne forordning.

               2.Kommissionen kan anmode fabrikanten om at fremsende de relevante typeattester og typegodkendelsescertifikater for at dokumentere de rapporterede CO2-emissionsværdier.

               Kapitel 3 — indsamling og rapportering af data under faktiske forhold

               Artikel 9
                  Indsamling og rapportering af data under faktiske forhold af fabrikanter

               1.Fabrikanter indsamler data under faktiske forhold sammen med VIN-numre for nye personbiler og nye lette erhvervskøretøjer, der registreres fra den 1. januar 2021, og som er udstyret med indbyggede anordninger til overvågning af brændstof- og/eller energiforbrug i henhold til artikel 4a i forordning (EU) 2017/1151, medmindre køretøjsindehaveren udtrykkeligt afviser at gøre disse data tilgængelige for fabrikanten eller dennes autoriserede forhandler eller autoriserede værksted.

               2.Hvis dataene under faktiske forhold og VIN-numrene ikke indsamles af fabrikanten via direkte dataoverførsel fra køretøjet, skal fabrikanten sikre, at data indsamles og overføres til vedkommende af den autoriserede forhandler eller autoriserede værksted, hver gang køretøjet indleveres til service eller reparation eller andre former for indgreb, og data skal udlæses fra den indbyggede diagnosticeringsserieport i køretøjet. Den enhed eller det scanningsværktøj, der anvendes, skal kunne udlæse data, da de registreres på den indbyggede anordning til overvågning af brændstof- og/eller energiforbrug. Udlæsningen af data skal være gratis og er ikke underlagt specifikke krav.

               Fabrikanten og, hvis det er relevant, dennes autoriserede forhandler eller autoriserede værksted sikrer, at der benyttes sikre kommunikationsmidler til indsamlingen af VIN-numrene.

               3.Den 1. april hvert år gældende fra 2022 rapporterer fabrikanterne alle data under faktiske forhold og VIN-numre, der blev indsamlet i det foregående kalenderår, til Kommissionen, som angivet i tabel 1 i bilaget, ved at indlæse det i BDR.

               Hvis flere registreringer, der henviser til samme VIN-nummer, er indsamlet af en fabrikant i samme kalenderår, er det den registrering med de data under faktiske forhold, der viser den højeste samlede tilbagelagte afstand, der skal rapporteres. Data under faktiske forhold for et bestemt køretøj indsamles for en periode på maksimalt 15 år fra den dato, hvor dataene for det pågældende køretøj blev rapporteret til EEA første gang.

               Hvis en fabrikant anfører, at data under faktiske forhold ikke kan rapporteres, eller at de kun kan rapporteres delvist, indsender vedkommende en erklæring om dette til Kommissionen og angiver årsagerne hertil. Erklæringen og begrundelsen indlæses i BDR.

               4.Stk. 1, 2 og 3 finder ikke anvendelse på fabrikanter af små mængder af køretøjer som anført i artikel 15, stk. 11, i forordning (EU) 2017/1151.

               Artikel 10
                  Indsamling og rapportering af data under faktiske forhold af medlemsstater

               1.Medlemsstaterne sikrer, at de organer eller virksomheder, der er angivet i artikel 4, stk. 2, i direktiv 2014/45/EU, indsamler data under faktiske forhold og VIN-numre for nye personbiler og nye lette erhvervskøretøjer, der registreres fra den 1. januar 2021, og som er udstyret med indbyggede anordninger til overvågning af brændstof- og/eller energiforbrug i henhold til artikel 4a i forordning (EU) 2017/1151.

               Med virkning fra den 20. maj 2023 indsamles data under faktiske forhold sammen med VIN-numrene, når køretøjerne gennemgår tekniske kontroller i henhold til artikel 5 i direktiv 2014/45/EU, medmindre køretøjsindehaveren udtrykkeligt afviser at gøre disse data tilgængelige.

               Dataene under faktiske forhold udlæses ved at anvende en anordning, der kan tilsluttes køretøjets elektroniske grænseflade, såsom et scanningsværktøj, i henhold til bilag III til direktiv 2014/45/EU. Den anvendte anordning skal kunne udlæse data, da de registreres på den indbyggede anordning til overvågning af brændstof- og/eller energiforbrug.

               2.Med virkning fra 2022 sikrer medlemsstaterne, at de data under faktiske forhold sammen med de VIN-numre, som anført i tabel 1 i bilaget, der blev indsamlet i det foregående kalenderår, årligt rapporteres til Kommissionen den 1. april ved at indlæse de pågældende data i det centrale dataregister. Hvis disse data ikke er tilgængelige, indlæses en erklæring herom samt årsagerne til, at disse data ikke er tilgængelige, i det centrale dataregister.

               Medlemsstaterne sikrer, at data under faktiske forhold for et bestemt køretøj indsamles for en periode på maksimalt 15 år fra den dato, hvor dataene for det pågældende køretøj blev rapporteret til EEA første gang.

               Medlemsstaterne og de organer og virksomheder, der er ansvarlige for indsamling af VIN-numre, sikrer, at der benyttes sikre kommunikationsmidler til nævnte indsamling.

               Artikel 11
                  Forpligtelser vedrørende beskyttelse af personoplysninger

               1.Følgende virksomheder, der er ansvarlige for indsamling af VIN-numre sammen med data under faktiske forhold direkte fra køretøjerne, anses i forbindelse med indsamling og behandling af VIN-numrene for at være dataansvarlige for de relevante data i henhold til artikel 4, nr. 7), i forordning (EU) 2016/679:

               a)fabrikanterne i tilfælde af direkte dataoverførsler fra køretøjerne til fabrikanten

               b)de autoriserede forhandlere eller de autoriserede værksteder

               c)de organer eller virksomheder, der er ansvarlige for de tekniske kontroller.

               Disse enheder sikrer, at de overholder deres forpligtelse til at formidle information til køretøjsindehaverne i deres egenskab af datasubjekter, jf. artikel 13 i den pågældende forordning.

               2.Hvis VIN-numrene er blevet indsamlet indirekte fra køretøjsindehaveren med henblik på artikel 3, 9 eller 10, sikrer medlemsstaterne og, hvis det er relevant, fabrikanterne i deres egenskab af dataansvarlige, at de overholder deres forpligtelse til at formidle information til køretøjsindehaverne, jf. artikel 14 i forordning (EU) 2016/679.

               3.EEA og Kommissionen betragtes i forbindelse med indsamling og behandling af VIN-numre i forbindelse med denne forordning som dataansvarlige i henhold til bestemmelserne i forordning (EU) 2018/1725.

               4.VIN-numrene og de data under faktiske forhold, der er indsamlet i overensstemmelse med artikel 9 og 10 i denne forordning, må ikke anvendes til andre formål end det, der er anført i artikel 12 i forordning (EU) 2019/631.

               5.VIN-numrene og de data under faktiske forhold, der er indsamlet i overensstemmelse med artikel 9 og 10, må udelukkende opbevares i følgende tidsrum:

               a)af fabrikanter, indtil disse data er blevet rapporteret i overensstemmelse med artikel 9, stk. 3,

               b)af autoriserede forhandlere og værksteder, indtil disse data er blevet overført til fabrikanten i overensstemmelse med artikel 9, stk. 2,

               c)af organer og virksomheder, der er ansvarlige for tekniske kontroller, indtil disse data er blevet overført til EEA eller til den myndighed, der er udpeget af medlemsstaterne til at rapportere disse data til EEA i overensstemmelse med artikel 10, stk. 2,

               d)af de myndigheder, der er udpeget af medlemsstaterne til at rapportere dataene under faktiske forhold til EEA, indtil disse data er blevet rapporteret i overensstemmelse med artikel 10, stk. 2,

               e)af EEA i op til 20 år fra den dato, hvor dataene første gang blev indlæst i BDR i overensstemmelse med artikel 9, stk. 3, eller i det centrale dataregister i overensstemmelse med artikel 10, stk. 2.

               Artikel 12
                  Offentliggørelse af data under faktiske forhold

               1.Med virkning fra december 2022 offentliggør Kommissionen hvert år anonymiserede og aggregerede datasæt, der skal opdeles i personbiler og lette erhvervskøretøjer med forbrændingsmotorer og hybride elkøretøjer med ekstern opladning (NOVC-HEV'er) i samme kategorier, herunder følgende data pr. fabrikant:

               a)det gennemsnitlige brændstofforbrug (l/100 km) baseret på de rapporterede data i henhold til artikel 9 og 10

               b)det gennemsnitlige elektriske energiforbrug (kWh/100 km) baseret på de rapporterede data i henhold til artikel 9 og 10

               c)De gennemsnitlige CO2-emissioner (g/km) beregnet på basis af de rapporterede data i henhold til artikel 9 og 10

               d)forskellen mellem det gennemsnitlige brændstofforbrug i henhold til litra a) og gennemsnittet af værdierne for brændstofforbrug i typeattesterne for de samme køretøjer som dem, der er rapporteret data under faktiske forhold for

               e)forskellen mellem det gennemsnitlige elektriske energiforbrug i henhold til litra b) og gennemsnittet af værdierne for elektrisk energiforbrug i typeattesterne for de samme køretøjer som dem, der er rapporteret data under faktiske forhold for

               f)forskellen mellem de gennemsnitlige CO2-emissioner i henhold til litra c) og gennemsnittet af værdierne for CO2-emissioner i typeattesterne for de samme køretøjer som dem, der er rapporteret data under faktiske forhold for.

               Litra b) og e) finder kun anvendelse på OVC-HEV'er.

               Artikel 13
                  Gennemgang

               Kommissionen gennemgår på baggrund af den vurdering, der er anført i artikel 12, stk. 3, første afsnit, i forordning (EU) 2019/631, gennemførelsen af artikel 9 til 12 i denne forordning, navnlig med hensyn til følgende:

               a)antal køretøjer udstyret med anordninger til direkte dataoverførsel

               b)behovet for fabrikanternes fortsatte overvågning og rapportering af data under faktiske forhold

               c)tidsrummet, hvor der er behov for at overvåge og rapportere data under faktiske forhold

               d)Det passende niveau for aggregering af data, der skal offentliggøres af Kommissionen i henhold til artikel 12 i denne forordning.

               Kapitel 4 — overvågning og rapportering af data fra kontroller udført i overensstemmelse med forordning (EU) 2017/1151

               Artikel 14
                  Prøvningsdata

               1.Typegodkendelsesmyndighederne sikrer, at de data, der er angivet i tabel 2 i bilaget, registreres for hver type 1-kontrol, der udføres i overensstemmelse med bilag XXI til forordning (EU) 2017/1151.

               2.De registrerede data indlæses i et krypteret format til Kommissionens dedikerede server. Hvis dataene er indlæst korrekt, sendes en kvittering fra Kommissionens server til den enhed, der indlæste dataene.

               3.Prøvningsdataene offentliggøres ikke.

               Artikel 15
                  Ophævelse

               1.Gennemførelsesforordning (EU) nr. 1014/2010 og (EU) nr. 293/2012 ophæves med virkning fra den 1. marts 2021.

               2.Gennemførelsesforordning (EU) 2017/1152 og (EU) 2017/1153 ophæves med virkning fra den 1. januar 2025.

               Artikel 16
                  Ikrafttræden

               Denne forordning træder i kraft på tyvendedagen efter offentliggørelsen i Den Europæiske Unions Tidende.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 4.3.2021.

                     På Kommissionens vegne

                     Formand
                     Ursula VON DER LEYEN

                     (1)

                        EUT L 111 af 25.4.2019, s. 13.

                     (2)

                        Kommissionens gennemførelsesforordning (EU) nr. 1014/2010 af 10. november 2010 om overvågning og rapportering af data om registrering af nye personbiler i henhold til Europa-Parlamentets og Rådets forordning (EF) nr. 443/2009 (EUT L 203 af 11.11.2010, s. 15).

                     (3)

                        Kommissionens gennemførelsesforordning (EU) nr. 293/2012 af 3. april 2012 om overvågning og rapportering af data om registrering af nye lette erhvervskøretøjer i henhold til Europa-Parlamentets og Rådets forordning (EU) nr. 510/2011 (EUT L 98 af 4.4.2012, s. 1).

                     (4)

                        Kommissionens gennemførelsesforordning (EU) 2017/1151 af 1. juni 2017 om supplerende regler til Europa-Parlamentets og Rådets forordning (EF) nr. 715/2007 om typegodkendelse af motorkøretøjer med hensyn til emissioner fra lette personbiler og lette erhvervskøretøjer (Euro 5 og Euro 6) og om adgang til reparations- og vedligeholdelsesinformationer om køretøjer, om ændring af Europa-Parlamentets og Rådets direktiv 2007/46/EF, Kommissionens forordning (EF) nr. 692/2008 og Kommissionens forordning (EU) nr. 1230/2012 og om ophævelse af Kommissionens forordning (EF) nr. 692/2008 (EUT L 175 af 7.7.2017, s. 1).

                     (5)

                        Europa-Parlamentets og Rådets direktiv 2014/45/EU af 3. april 2014 om periodisk teknisk kontrol med motorkøretøjer og påhængskøretøjer dertil og om ophævelse af direktiv 2009/40/EF (EUT L 127 af 29.4.2014, s. 51).

                     (6)

                        Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).

                     (7)

                        Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).

                     (8)

                        Kommissionens gennemførelsesforordning (EU) 2017/1152 af 2. juni 2017 om fastsættelse af en metode til at bestemme de nødvendige korrelationsparametre til at afspejle ændringen i den lovpligtige prøvningsprocedure for lette erhvervskøretøjer og om ændring af gennemførelsesforordning (EU) nr. 293/2012 (EUT L 175 af 7.7.2017, s. 644).

                     (9)

                        Kommissionens gennemførelsesforordning (EU) 2017/1153 af 2. juni 2017 om fastsættelse af en metode til bestemmelse af de nødvendige korrelationsparametre til afspejling af ændringen i den lovpligtige prøvningsprocedure og om ændring af forordning (EU) nr. 1014/2010 (EUT L 175 af 7.7.2017, s. 679).

    ---documentbreak---

               BILAG

               1.Indsamling og rapportering af data under faktiske forhold og VIN-numre i henhold til artikel 9 og 10

               Tabel 1 — Data, der skal rapporteres i henhold til artikel 9 og 10

                        Parameter

                        Enhed

                        Køretøjer i kategori M1 og N1

                        Køretøjer kun med forbrændingsmotor og hybride elkøretøjer med ikke-ekstern opladning(1)

                        Hybride elkøretøjer med ekstern opladning(2)

                        Køretøjets identifikationsnummer

                        -

                        √

                        √

                        Samlet brændstofforbrug (levetid)

                        l

                        √

                        √

                        Samlet tilbagelagt afstand (levetid)

                        km

                        √

                        √

                        Samlet brændstofforbrug under ladningsforbrug (levetid)

                        l

                        _

                        √

                        Samlet brændstofforbrug under førerbaseret valg til forbedring af ladning (levetid)

                        l

                        _

                        √

                        Samlet tilbagelagt afstand under ladningsforbrug med motoren slukket (levetid)

                        km

                        _

                        √

                        Samlet tilbagelagt afstand under ladningsforbrug med motoren tændt (levetid)

                        km

                        _

                        √

                        Samlet tilbagelagt afstand under førerbaseret valg til forbedring af ladning (levetid)

                        km

                        _

                        √

                        Samlet netenergi ind i batteriet (levetid)

                        kWh

                        _

                        √

               (1)Udelukkende drevet ved hjælp af mineralsk diesel, biodiesel, benzin, ethanol eller en kombination af disse brændstoffer

               (2)Drevet ved hjælp af elektricitet og mineralsk diesel, biodiesel, benzin eller ethanol

               2.Rapportering af data i henhold til artikel 14

               Følgende parametre skal rapporteres for hver interpolationsfamilie, dvs. for køretøj høj (VH) og, hvis relevant, køretøj lav (VL) eller køretøj M, for de type 1-prøvninger, der udføres i henhold til bilag XXI til forordning (EU) 2017/1151.

               Medmindre andet er angivet i tabel 2, skal prøvningsdataene, hvis der udføres mere end én type 1-prøvning for køretøj høj eller køretøj lav, rapporteres i overensstemmelse med følgende:

               (a)hvis der er tale om to type 1-prøvninger, prøvningsdata for type 1-prøvningen med de højest målte CO2-emissioner (kombineret)

               (b)hvis der er tale om tre type 1-prøvninger, prøvningsdata for type 1-prøvningen med de gennemsnitlige målte CO2-emissioner (kombineret)

               Tabel 2 — Type 1-prøvningsdata

                        Nr.

                        Parametre

                        Enhed

                        Kilde (medmindre andet er angivet, er alle henvisninger til forordning (EU) 2017/1151)

                        Bemærkninger

                        1

                        Identifikationskode for interpolationsfamilie

                        -

                        Punkt 0, Afsnit II i typegodkendelsesattesten, tillæg 4 til bilag I.

                        Der skal indsendes data for hver typegodkendt interpolationsfamilie

                        2

                        Overordnet identifikationskode for interpolationsfamilie (hvis relevant)

                        -

                        -

                        Angiv den overordnede identifikationskode for interpolationsfamilie, hvis der er fastsat prøvningsdata for en anden interpolationsfamilie

                        3

                        Forlængelse af en typegodkendelse

                        -

                        EU-typegodkendelsesattest

                           0 = Nej |

                            1 = Ja — hvis prøvningen udføres med henblik på en forlængelse af en typegodkendelse

                        4

                        Fremdriftstype

                        -

                        Ren ICEV, OVC-HEV, NOVC-HEV

                        5

                        Køretøjskategori og -klasse

                        Punkt 0.4, tillæg 3 til bilag I

                        M1- eller N1-klasse 1, 2 eller 3

                        6

                        Tændingstype

                        Punkt 3.2.1.1., tillæg 3 til bilag I

                        Styret tænding eller kompressionstænding

                        7

                        Antal cylindere

                        -

                        Punkt 3.2.1.2., tillæg 3 til bilag I

                        Hvis antallet ikke er angivet, er standard 4

                        8

                        Motortakt

                        mm

                        Punkt 3.2.1.2.2., tillæg 3 til bilag I

                        9

                        Motorkapacitet

                        cm3

                        Punkt 3.2.1.3., tillæg 3 til bilag I

                        10

                        Motorens mærkeeffekt

                        kW

                        Punkt 3.2.1.8., tillæg 3 til bilag I

                        11

                        Motorhastighed ved motorens mærkeeffekt

                        min-1

                        Punkt 3.2.1.8., tillæg 3 til bilag I

                        Motorhastighed ved maksimal nettoeffekt

                        12

                        Brændstoftype

                        -

                        Punkt 3.2.2.1. i tillæg 3 til bilag I

                        Diesel/benzin/LPG/naturgas eller biomethan/ethanol (E85)/biodiesel/hydrogen

                        13

                        Dobbeltbrændstofkøretøj

                        -

                        Punkt 3.2.2.4., tillæg 3 til bilag I

                        0 = Nej | 1 = Ja

                        Hvis der er tale om dobbeltbrændstofkøretøjer, skal prøvningsresultaterne angives for begge brændstoftyper (skabeloner med to indtastninger)

                        14

                        Maksimal effekt for hver elektrisk maskine (P0, P1, P2, P2 planethjul, P3 eller P4)(*)

                        kW

                        Punkt 3.3.1.1.1., tillæg 3 til bilag I

                        OVC-HEV og NOVC-HEV

                        15

                        Antal REESS-celler

                        -

                        Punkt 3.3.2.1.  Tillæg 3 til bilag I

                        OVC-HEV og NOVC-HEV

                        16

                        Servicebatterikapacitet

                        Ah

                        Punkt 3.4.4.5, tillæg 3 til bilag I

                        Kapacitet for lavspændingsbatteri

                        17

                        Nominel spænding for generator

                        V

                        Punkt 3.4.4.5, Tillæg 3 til Bilag I

                        Nominel spænding for generator (obligatorisk for ren ICEV)

                        18

                        Dækdimensioner (for/bag)

                        -

                         Punkt 3.5.7.1. Prøvningskøretøjets parametre, tillæg 3 til bilag I

                        Dækkode (f.eks. P195/55R1685H) for prøvningskøretøjets dæk

                        19

                        Køremodstandskoefficient F0

                        N

                        Punkt 3.5.7.1. Tillæg 3 til bilag I

                        VH og VL (hvis relevant)

                        20

                        Køremodstandskoefficient F1

                        N/(km/t)

                        Punkt 3.5.7.1. Tillæg 3 til bilag I

                        VH og VL (hvis relevant)

                        21

                        Køremodstandskoefficient F2

                        N/(km/t)2

                        Punkt 3.5.7.1. Tillæg 3 til bilag I

                        VH og VL (hvis relevant)

                        22

                        Gearkassetype

                        -

                        Punkt 4.5.1., tillæg 3 til bilag I

                        automatisk/manuelt/CVT/planetgear

                        23

                        Udvekslingsforhold i gearkasse

                        -

                        Punkt 4.6, tillæg 3 til bilag I

                        Separat for hvert gear

                        24

                        Endeligt udvekslingsforhold

                        -

                        Punkt 4.6, tillæg 3 til bilag I

                        Hvis køretøjet har mere end et endelig udvekslingsforhold, angives værdierne for hvert gear separat

                        25

                        Værdier for yderligere sikkerhedsmargin (ASM)

                        %

                        Punkt 4.6.1.7.1, tillæg 3 til bilag I

                        Rapportér værdierne, hvis de anvendes til beregning af gearskifte

                        26

                        Trækkende hjul

                        -

                        Punkt 1.7, tillæg 4 til bilag I

                        Tohjulstræk, firehjulstræk

                        27

                        CO2-emissioner i ladningsforbrugende tilstand (kombineret)

                        gCO2/km

                        Punkt 2.5.3.2, tillæg 4 til bilag I

                        Kun OVC-HEV

                        Hvis der er udført to eller tre prøvninger, skal alle resultater angives.

                        28

                        CO2-emissioner, vægtet, blandet (målt)

                        gCO2/km

                        2.5.3.3., tillæg 4 til bilag I

                        Kun OVC-HEV.

                         Hvis der er udført to eller tre prøvninger, skal alle resultater angives.

                        29

                        CO2-emissioner, vægtet, blandet (målt)

                        gCO2/km

                        Punkt 2.5.3.3., tillæg 4 til bilag I

                        Kun OVC-HEV

                        30

                        Ækvivalent rent elektrisk rækkevidde (EAER) blandet

                        km

                        Punkt 2.5.3.7.2., (EAER), tillæg 4 til bilag I

                        Kun OVC-HEV

                        31

                        Tomgangshastighed

                        min-1

                        Punkt 1.1.2., tillæg 8a til bilag I

                        Tomgangshastighed under varme forhold

                        32

                        Willans-faktorer (ICE) for CO2-emissioner

                        gCO2/MJ

                        Punkt 1.1.3., tillæg 8a til bilag I

                        Værdier i henhold til Tabel A6.App2/3, der anvendes til RCB-korrektion

                        33

                        Kapacitet for REESS-træk

                        Ah

                        Punkt 1.1.10., tillæg 8a til bilag I

                        OVC-HEV og NOVC-HEV

                        34

                        Teknologitype for REESS-træk

                        -

                        Punkt 1.1.10., Tillæg 8a til Bilag I

                        OVC-HEV og NOVC-HEV

                        35

                        Nominel eller tidsseriebaseret spænding for REESS-træk

                        V

                        Punkt 1.1.10., tillæg 8a til bilag I

                        OVC-HEV og NOVC-HEV

                        Nominelle eller tidsseriebaserede værdier anvendt til prøvning (20 Hz)

                        36

                        Prøvningsmasse

                        kg

                        Punkt 1.2.1 for VH og punkt 1.3.1. for VL, tillæg 8a, bilag I

                        VH og VL (hvis relevant)

                        37

                        Antal dynamometerakser under prøvningen

                        -

                        Punkt 2.1, tillæg 8a til bilag I

                        Indstilling af chassisdynamometer under type 1-prøvning (1-akse, 2-akse) for VH/VL

                        38

                        Alternator (jævnstrømsomformer — lavspænding — i tilfælde af NOVC- og OVC-HEV'er)

                        A

                        Som målt ved type 1-prøvning

                        Array: 1 Hz, 0,1A opløsning, eksternt måleudstyr synkroniseret med chassisdynamometeret

                        39

                        Ki Regenereringsfaktor

                        multiplikativ/additiv

                        -

                        Punkt 2.1.1.2.1., tillæg 8a til bilag I

                        CO2-emissioner For køretøjer uden periodiske regenereringssystemer svarer denne værdi til 1.

                        40

                        CO2 målt værdi lav fase

                        gCO2/km

                        Punkt 2.1.1.2.1, tillæg 8a til bilag I

                        Ukorrigeret målt værdi MCO2.p.1 for lav fase (ladningsbevarende værdi for NOVC- og OVC-HEV'er).

                        41

                        CO2 målt værdi middelfase

                        gCO2/km

                        Punkt 2.1.1.2.1, tillæg 8a til bilag I

                        Ukorrigeret målt værdi MCO2.p.1 for middelfase (ladningsbevarende værdi for NOVC- og OVC-HEV'er)

                        42

                        CO2 målt værdi høj fase

                        gCO2/km

                        Punkt 2.1.1.2.1, tillæg 8a til bilag I

                        Ukorrigeret målt værdi MCO2.p.1 for høj fase (ladningsbevarende værdi for NOVC- og OVC-HEV'er)

                        43

                        CO2 målt værdi ekstra høj fase

                        gCO2/km

                        Punkt 2.1.1.2.1, tillæg 8a til bilag I

                        Ukorrigeret målt værdi MCO2.p.1 - for ekstra høj fase (ladningsbevarende værdi for NOVC- og OVC-HEV'er).

                        44

                        CO2 målt værdi (blandet)

                        gCO2/km

                        Punkt 2.1.1.2.1, tillæg 8a til bilag I

                        Ukorrigeret målt værdi MCO2.c.1 for fuldstændig cyklus (ladningsbevarende værdi for NOVC- og OVC-HEV'er). Hvis der er udført to og tre prøvninger, skal alle målte resultater angives.

                        45

                        Målt CO2-værdi, korrigeret (kombineret)

                        gCO2/km

                        Punkt 2.1.1.2.1., tillæg 8a til bilag I

                        Kombinerede målte CO2-emissioner for køretøj H og L efter alle gældende korrektioner, MCO2,C,5. Hvis der er udført to og tre prøvninger, skal alle målte korrigerede resultater angives. For OVC-HEV og NOVC-HEV er dette den ladningsbevarende tilstand

                        46

                        CO2 oplyst værdi

                        gCO2/km

                        Punkt 2.1.1.2.1., tillæg 8a til bilag I

                        Oplyst værdi fra fabrikant

                        47

                        Korrektionsfaktor for ATCT-familie

                        -

                        Punkt 2.1.1.2.2., tillæg 8a til bilag I

                        Korrektionsfaktor for ATCT-familie (korrektion 14 °C)

                        48

                        Brændstofforbrug gennem type 1-prøvningen som registreret på den indbyggede anordning til overvågning af brændstofforbrug (OBFCM)

                        l

                        Punkt 2.1.1.3.1., tillæg 8a til bilag I

                        Brændstof forbrugt under prøvningen (ladningsbevarende værdi for NOVC-HEV og OVC-HEV). Hvis der er udført to og tre prøvninger, skal alle resultater angives.

                        49

                        Indeksnummer på overgangscyklus

                        -

                        Punkt 2.1.1.4.1.4., tillæg 8a til bilag I

                        For OVC-HEV angives indeksnummeret på overgangscyklussen

                        50

                        Nominel REESS-spænding

                        V

                        Punkt 1.1.10., tillæg 8a til bilag I

                        For lavspændingsbatteri som beskrevet i tillæg 2 til underbilag 6 til bilag XXI

                        51

                        RCB-korrektion

                        Korrektion udført?

                        0 = Nej | 1 = Ja

                        52

                        RCB-korrektionskoefficient

                        (g/km)/(Wh/km)

                        Punkt 2.1.1.2.1., tillæg 8a til bilag I

                        NOVC-HEV og OVC-HEV

                        53

                        Brændstofforbrug

                        l/100km

                        Fastsat i overensstemmelse med punkt 6 i underbilag 7 til bilag XXI og ved hjælp af resultaterne for kriterieemissioner og CO2-emissioner fra trin 2 i tabel A7/1

                        Ikke-afstemt brændstofforbrug for type 1-prøvning af køretøj høj og, hvis relevant, køretøj lav. Hvis der er udført to eller tre prøvninger, skal alle værdier rapporteres.

                        54

                        Tid

                        sek.

                        Som målt ved type 1-prøvning

                        Array: OBD- og chassisdynamometerdata, 1Hz

                        55

                        Hastighedsprofil (teoretisk)

                        km/t

                        Som anvendt ved type 1-prøvning

                        Array: 1Hz, opløsning 0,1km/t. Hvis denne ikke er angivet, anvendes den fartprofil, der er defineret i punkt 6 i underbilag 1 til bilag XXI, og navnlig til tabel A1/7-A1/9 A1/11 og A1/12

                        56

                        Hastighedsprofil (faktisk)

                        km/t

                        Som målt ved type 1-prøvning

                        Array: OBD- og chassisdynamometerdata, 1 Hz og 10 Hz, opløsning 0,1 km/t

                        57

                        Gear (teoretisk)

                        -

                        Som anvendt ved type 1-prøvning baseret på beregningerne defineret i underbilag 2 til bilag XXI

                        Array: 1 Hz. Obligatorisk for køretøjer med manuelt gear

                        58

                        Motorhastighed

                        omdr./min

                        Som målt ved type 1-prøvning

                        Array: 1 Hz, 10 omdr./min opløsning fra OBD

                        59

                        Motorkølemiddels temperatur

                        °C

                        Som målt ved type 1-prøvning

                        Array: OBD-data, 1 Hz, 1 °C opløsning

                        60

                        Servicebatteristrøm

                        A

                        Som målt ved type 1-prøvning

                        Array: 1 Hz, 0,1A opløsning, eksternt måleudstyr synkroniseret med chassisdynamometeret

                        61

                        Beregnet belastning

                        -

                        Som målt ved type 1-prøvning

                        Array: OBD-data, mindst 1 Hz (højere frekvenser muligt, 1 % opløsning), prøvningsmåling

                        62

                        Strømstyrke for REESS-træk

                        A

                        Som målt ved type 1-prøvning

                        20 Hz tidsserieværdier anvendt for prøvning(er) genprøvet til 1 Hz

                         Obligatorisk for NOVC-HEV og OVC-HEV

                        63

                        Brændstofflow til motor

                        g/s

                        Som målt ved type 1-prøvning

                        Øjeblikkeligt signal registreret for prøvningen (ladningsbevarende værdi for NOVC-HEV og OVC-HEV).

                        64

                        Brændstofflow til motor

                        l/t

                        Som målt ved type 1-prøvning

                        Som ovenfor

                        65

                        Brændstofflow til køretøj

                        g/s

                        Som målt ved type 1-prøvning

                        Som ovenfor

                        66

                        Kurve for fuld belastning for ICEV'er

                        kW vs. omdr./min

                        Fabrikantattest

                        Kurve for fuld belastning for ICEV'er over motorhastighedsintervallet fra n tomgang til n rated eller n max, eller n dv (n gvmax) × v max, afhængigt af hvad der er højest

                        67

                        Ladetilstand ved start for REESS-træk

                        %

                        Fabrikantattest

                        Ladetilstand ved start for REESS-træk ved ladningsbevarende tilstand (for OVC-HEV og NOVC-HEV)

                        68

                        Brændstofforbrug ved tomgang

                        g/s

                        Fabrikantattest

                        Brændstofforbrug ved tomgang under varme forhold

                        69

                        Generators maksimale effekt

                        kW

                        Fabrikantattest

                        70

                        Generatoreffektivitet

                        -

                        Fabrikantattest

                        Standardværdi = 0,67

                        71

                        Momentomformer

                        -

                        Fabrikantattest

                        0=Nej, 1=Ja Anvender køretøjet momentomformer?

                        72

                        Brændstofbesparende gear til automatgear

                        -

                        Fabrikantattest

                        0=Nej, 1=Ja

                        73

                        Turbo- eller superlader

                        -

                        Fabrikantattest

                        0 = Nej | 1 = Ja — Er motoren udstyret med en form for ladesystem?

                        74

                        Start-stop

                        -

                        Fabrikantattest

                        0 = Nej | 1 = Ja — Har køretøjet et start-stop-system?

                        75

                        Genvinding af bremseenergi

                        -

                        Fabrikantattest

                        0 = Nej | 1 = Ja — Har køretøjet energigenvindingsteknologier?

                        76

                        Variabel ventilaktivering

                        -

                        Fabrikantattest

                        0 = Nej | 1 = Ja — Har motoren en funktion til variabel ventilaktivering?

                        77

                        Varmestyring

                        -

                        Fabrikantattest

                        0 = Nej | 1 = Ja — Har køretøjet teknologier, der aktivt styrer temperaturen ved gearkassen?

                        78

                        Direkte indsprøjtning/brændstofindsprøjtning via port

                        -

                        Fabrikantattest

                        0 = PFI | 1 = DI

                        79

                        Mager forbrænding

                        -

                        Fabrikantattest

                        0 = Nej | 1 = Ja — Anvender motoren mager forbrænding?

                        80

                        Cylinderdeaktivering

                        -

                        Fabrikantattest

                        0 = Nej | 1 = Ja — Anvender motoren et cylinderdeaktiveringssystem? Hvis ja, angives forhold for aktiv cylinder

                        81

                        Recirkulation af udstødningsgas

                        -

                        Fabrikantattest

                        0 = Nej | 1 = Ja — Har køretøjet et eksternt EGR-system?

                        82

                        Partikelfilter

                        -

                        Fabrikantattest

                        0 = Nej | 1 = Ja — Har køretøjet et partikelfilter?

                        83

                        Selektiv katalytisk reduktion

                        -

                        Fabrikantattest

                        0 = Nej | 1 = Ja — Har køretøjet et SCR-system?

                        84

                        NOx-lagringskatalysator

                        -

                        Fabrikantattest

                        0 = Nej | 1 = Ja — Har køretøjet en NOx-lagringskatalysator?

                        85

                        Konfiguration af hybridkøretøj (P0, P1, P2, P2 planetgear, P3 eller P4)(*)

                        -

                        Fabrikantattest

                        Har køretøjet en elektrisk maskine, der anvendes til fremdrift af køretøjet og generering af elektrisk energi i positionen P0, P1, P2, P2 planetgear, P3 eller P4 eller en kombination heraf?

                        86

                        Maksimal momenteffekt for hver elektrisk maskine (P0, P1, P2, P2 planethjul, P3 eller P4)(*)

                        Nm

                        Fabrikantattest

                        87

                        For hver elektrisk maskine, forholdet mellem den elektriske maskines rotationshastighed og referencerotationshastigheden (P0, P1, P2, P2 planetgear, P3 eller P4)(*)

                        -

                        Fabrikantattest

                        88

                        Friløbsfunktion med motoren tændt

                        -

                        Fabrikantattest

                        Ja/Nej Har køretøjet en motortomgangsfunktion (tillader motortomgang under friløb for at spare brændstof)?

                        89

                        Friløbsfunktion med motoren slukket

                        -

                        Fabrikantattest

                        Ja/Nej Har køretøjet en motorstopfunktion (tillader motoren at slukke under friløb for at spare brændstof)?

                        90

                        Køretøj er ukomplet

                        -

                        Fabrikantattest

                        0 = Nej | 1 = Ja — Køretøjet er ukomplet?

                        91

                        Masse af køretøj i funktionsdygtig tilstand

                        kg

                        Punkt 1.1, tillæg 4 til bilag I

                        MRO for VH og VL (hvis relevant)

                        92

                        Hastighedsbegrænsning for køretøj

                        km/t

                        Cyklusudvælgelsesparametre punkt 1.2.3, tillæg 8a til bilag I

                        Angiv, hvorvidt der blev anvendt hastighedsbegrænsning (og dennes værdi) under type 1-prøvningen for VH og VL (hvis relevant)

                        93

                        Køretøjets maks. hastighed

                        km/t

                        Cyklusudvælgelsesparametre punkt 1.2.3, tillæg 8a til bilag I

                        Angiv køretøjets maks. hastighed for VH og VL (hvis relevant)

                        94

                        Yderligere oplysninger vedrørende gearskifteberegning

                        min-1

                        Gearskifte punkt 1.2.4, tillæg 8a til bilag I

                        Kun for køretøjer med manuelt gearskifte Oplysninger om n_min drive.

                (*)
                     P0: den elektriske maskine er forbundet med motorens drivrem og har derfor motorhastigheden som referencehastighed

               P1: den elektriske maskine er forbundet med motorens krumtapaksel og har derfor motorhastigheden som referencehastighed

               P2: den elektriske maskine er monteret lige oven for transmissionen (gearkasse eller kontinuerlig variabel transmission) og har derfor transmissionens indgangshastighed som referencehastighed

               P2 planetgear: den elektriske maskine er forbundet til gearet på et planetgearsæt, der ikke er forbundet til forbrændingsmotoren eller de endelige drivsider, der her omtales som planetsiden. I dette tilfælde er det hastighedsforhold, der skal specificeres, forholdet mellem den elektriske maskines og planetsidens omdrejningshastighed (referencehastighed), som afspejler et reduktionsgears hastighedsmultiplikationsvirkning/-reduktionsvirkning

               P3: den elektriske maskine findes lige over den endelige drivrem for en drivaksel og har derfor den endelige drivrems angivne omdrejningshastighed som referencehastighed (dette inkluderer elektriske maskiner monteret på gearet af et planetgearsæt på den endelig drivside). Et køretøj kan have op til to P3-maskiner (en til frontakslen (P3a) og en til bagakslen (P3b)

               P4: den elektriske maskine ligger neden for den endelige drivside og har derfor hjulhastigheden som referencehastighed. Et køretøj kan have op til fire P4-motorer (en for hvert hjul, hvor P4a indikerer forhjul og P4b baghjul).


title: KOMMISSIONENS GENNEMFØRELSESFORORDNING (EU) …/… om regler for anvendelsen af Europa-Parlamentets og Rådets direktiv 2003/87/EF for så vidt angår yderligere regler for justeringer af gratistildelingen af emissionskvoter som følge af ændringer i aktivitetsniveauet

text:
               KOMMISSIONENS GENNEMFØRELSESFORORDNING (EU) …/…

               af 31.10.2019

               om regler for anvendelsen af Europa-Parlamentets og Rådets direktiv 2003/87/EF for så vidt angår yderligere regler for justeringer af gratistildelingen af emissionskvoter som følge af ændringer i aktivitetsniveauet

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets direktiv 2003/87/EF af 13. oktober 2003 om et system for handel med kvoter for drivhusgasemissioner i Unionen og om ændring af Rådets direktiv 96/61/EF
                  1
               , særlig artikel 10a, stk. 21, og

               ud fra følgende betragtninger:

               (1)Direktiv 2003/87/EF fastsætter et system for handel med kvoter for drivhusgasemissioner i Unionen med henblik på at fremme reduktionen af drivhusgasemissioner på en omkostningseffektiv og økonomisk effektiv måde. Artikel 10a indeholder bestemmelser om midlertidig gratistildeling af kvoter.

               (2)Kommissionens delegerede forordning (EU) 2019/331
                  2
                fastlægger midlertidige EU-regler for harmoniseret gratistildeling af emissionskvoter i henhold til artikel 10a i Europa-Parlamentets og Rådets direktiv 2003/87/EF for den fjerde handelsperiode 2021-2030.

               (3)I henhold til artikel 10a, stk. 20, i direktiv 2003/87/EF skal der foretages en symmetrisk justering af gratistildelingen af emissionskvoter til anlæg, hvis drift er steget eller faldet, efter vurdering på grundlag af et glidende gennemsnit over to år, med mere end 15 % i forhold til det historiske aktivitetsniveau. Eftersom anlæggene i henhold til artikel 10 i delegeret forordning (EU) 2019/331 er opdelt i delinstallationer, er det med henblik på gennemførelsen af justeringen af tildelingen af emissionskvoter som følge af ændringer i aktivitetsniveauet hensigtsmæssigt at sammenligne disse ændringer med det historiske aktivitetsniveau for de enkelte delinstallationer.

               (4)Med henblik på at justere gratistildelingen er det nødvendigt at indsamle data af høj kvalitet, som verificeres uafhængigt. Det bør sikres, at de data, der overvåges og indberettes med henblik på fastlæggelsen af gratistildelingen, konsekvent er nøjagtige og af høj kvalitet. Der bør derfor indføres særlige regler for indberetning af aktivitetsniveauet for hver enkelt delinstallation under hensyntagen til de relevante bestemmelser i delegeret forordning (EU) 2019/331. De data, der indsamles blandt driftslederne i overensstemmelse med disse regler, bør afspejle delinstallationernes faktiske drift.

               (5)Driftslederne bør indberette de ønskede data på årsbasis. Dataene bør overvåges i overensstemmelse med betingelserne for overvågning som fastsat i artikel 8 i delegeret forordning (EU) 2019/331.

               (6)For at sikre overensstemmelse mellem verifikationen af de årlige emissionsrapporter, jf. artikel 15 i direktiv 2003/87/EF, og af dataene om aktivitetsniveauet, og for at udnytte synergier, bør dette foregå på grundlag af den retlige ramme, der udgøres af foranstaltningerne i henhold til Kommissionens forordning (EU) 2018/2067
                  3
               .

               (7)For at forhindre manipulation eller misbrug af systemet for justering af tildelinger, undgå enhver unødig administrativ byrde og sikre, at ændringerne af tildelingerne sker på en effektiv, ikkediskriminerende og ensartet måde, bør der gælde yderligere regler for justering af gratistildelingen til delinstallationer, hvis aktivitetsniveau er steget eller faldet med mere end 15 % sammenlignet med det historiske aktivitetsniveau. Det gennemsnitlige aktivitetsniveau bør defineres som det aritmetiske gennemsnit af de to årlige aktivitetsniveauer for to hele kalenderår i drift. Det første år for beregningen af det gennemsnitlige aktivitetsniveau bør være det første år i hver tildelingsperiode. Hvis der ved sammenligningen mellem det historiske aktivitetsniveau og det gennemsnitlige aktivitetsniveau konstateres et udsving på mere end 15 %, bør gratistildelingen justeres med den nøjagtige procentvise ændring af aktivitetsniveauet. Hvis der efterfølgende sker en ændring inden for det samme 5 %-interval, udover de 15 %, bør tildelingen forblive den samme. Hvis en efterfølgende ændring overstiger det 5 %-interval, som den foregående ændring lå inden for (f.eks. 20-25 %, 25-30 % osv.), bør justeringen i dette tilfælde også ske med den nøjagtige procentvise ændring af det gennemsnitlige aktivitetsniveau.

               (8)For at undgå enhver unødig administrativ byrde bør det overvejes at foretage justeringer, så snart ændringer i en delinstallations aktivitetsniveau ventes at medføre en årlig justering i niveauet for gratistildelingen til delinstallationen på 100 kvoter eller derover.

               (9)For at forhindre manipulation eller misbrug af systemet og for at sikre, at ændringerne af tildelingerne sker på en effektiv, ikkediskriminerende og ensartet måde, bør nytilkomne og nye delinstallationer behandles på samme måde.

               (10)I henhold til artikel 10a, stk. 1, i direktiv 2003/87/EF skal midlertidige harmoniserede foranstaltninger vedrørende gratistildeling af emissionskvoter ske på en måde, der skaber incitament til reduktion af drivhusgasemissioner og anvendelse af energieffektive teknikker. For at fastholde incitamenterne til at reducere emissionerne ved fastlæggelsen af yderligere regler for justeringer af gratistildelingerne til delinstallationer, hvis aktivitetsniveau er steget eller faldet med mere end 15 % sammenlignet med deres historiske niveau, bør der også tages hensyn til andre driftsmæssige ændringer i delinstallationerne end ændringer i aktivitetsniveauet. Dette bør omfatte energieffektiviseringer, ændringer i varmeforsyningen, konvertering mellem brændsel og elektricitet, produktion af værdifulde kemikalier, ændringer af produktionen af monomert vinylchlorid samt energiudnyttelse af spildgasser. For at få mest muligt ud af sådanne incitamenter til at reducere emissionerne bør der tages hensyn til sådanne ændringer i delinstallationer.

               (11)For at skabe bedre overensstemmelse mellem produktionsændringer og gratistildelinger bør tildeling af emissionskvoter til delinstallationer, som meddeler en indstilling af driften, ophøre fra og med året efter indstillingen.

               (12)Foranstaltningerne i nærværende forordning er i overensstemmelse med udtalelse fra Udvalget for Klimaændringer —

               VEDTAGET DENNE FORORDNING:

               Artikel 1

               Anvendelsesområde

               Denne forordning gælder for gratistildelingen af kvoter efter artikel 10a i direktiv 2003/87/EF i handelsperioden 2021 til 2030.

               Artikel 2

               Definitioner

               I denne forordning forstås ved:

               (1)"gennemsnitligt aktivitetsniveau": for hver enkelt delinstallation, det aritmetiske gennemsnit af de årlige aktivitetsniveauer i de to kalenderår, der går forud for indgivelsen af den i artikel 3, stk. 1, omhandlede rapport

               (2)"etableret anlæg": et etableret anlæg som defineret i artikel 2, nr. 1), i delegeret forordning (EU) 2019/331

               (3)"varmebenchmarket delinstallation": en varmebenchmarket delinstallation som defineret i artikel 2, nr. 3), i delegeret forordning (EU) 2019/331

               (4)"brændselsbenchmarket delinstallation": en brændselsbenchmarket delinstallation som defineret i artikel 2, nr. 6), i delegeret forordning (EU) 2019/331

               (5)"tildelingsperiode": en tildelingsperiode som defineret i artikel 2, nr. 15), i delegeret forordning (EU) 2019/331

               (6)"koncern": en koncern som defineret i artikel 2, nr. 11), i direktiv 2013/34/EU
                  4
               .

               Artikel 3

               Indberetningskrav

               1.Fra og med 2021 skal driftsledere af anlæg, som har fået gratistildelinger, jf. artikel 10a i direktiv 2003/87/EF, for handelsperioden 2021-2030 årligt indberette aktivitetsniveauet for hver enkelt delinstallation i det foregående kalenderår. I 2021 skal denne rapport indeholde data for de to år, der går forud for indberetningen.

               Nytilkomne kan indgive den rapport, der er omhandlet i artikel 5, stk. 2, i delegeret forordning (EU) 2019/331, i året efter den første dag i drift.

               2.Rapporten om aktivitetsniveauet skal indeholde oplysninger om aktivitetsniveauet for hver enkelt delinstallation og for hver af de parametre, der er anført i punkt 1, bortset fra punkt 1.3, litra c), og punkt 2.3 til 2.7, i bilag IV til delegeret forordning (EU) 2019/331. Rapporten om aktivitetsniveauet skal desuden indeholde oplysninger om, hvordan den koncern, som anlægget eventuelt tilhører, er struktureret, samt om, hvorvidt en delinstallation har indstillet driften.

               Den kompetente myndighed kan kræve, at driftslederne også indberetter en eller flere af de yderligere parametre, der er anført i bilag IV til delegeret forordning (EU) 2019/331, eller som omhandlet i stk. 1 i nævnte bilag, i rapporten om aktivitetsniveauet.

               3.Rapporten om aktivitetsniveauet indgives senest den 31. marts hvert år i perioden 2021-2030 til den kompetente myndighed, der har tilkendt gratistildelingen, medmindre den kompetente myndighed har fastsat en tidligere indgivelsesfrist. Rapporten indgives sammen med en verifikationsrapport om rapporten om aktivitetsniveauet, som er udarbejdet i henhold til gennemførelsesforordning (EU) 2018/2067.

               Medlemsstaterne kan kræve, at der indgives en foreløbig rapport om aktivitetsniveauet, som indeholder alle forhåndenværende oplysninger på indgivelsestidspunktet. Medlemsstaterne kan fastsætte frister for indgivelse af den foreløbige rapport om aktivitetsniveauet.

               Den kompetente myndighed kan suspendere udstedelsen af gratistildelinger til et anlæg, indtil den har fastslået, at det ikke er nødvendigt at justere tildelingen til det pågældende anlæg, eller indtil Kommissionen har vedtaget en afgørelse efter artikel 23, stk. 4, i delegeret forordning (EU) 2019/331 vedrørende justeringerne af tildelingen til det pågældende anlæg.

               Eventuelle overskydende kvoter som følge af overtildeling skal i givet fald tilbageleveres til den kompetente myndighed i overensstemmelse med proceduren i artikel 48, stk. 4, i Kommissionens delegerede forordning (EU) 2019/1122
                  5
               .

               Den kompetente myndighed kan kræve, at driftslederne og verifikatorerne anvender elektroniske skabeloner eller særlige filformater til at indgive rapporten om aktivitetsniveauet.

               4.Den kompetente myndighed foretager en vurdering af den rapport af aktivitetsniveauet, der er omhandlet i denne artikels stk. 1 til 3, i overensstemmelse med betingelserne i artikel 7 til 12 i delegeret forordning (EU) 2019/331. Den kompetente myndighed kan anlægge et konservativt skøn over værdien af enhver parameter i følgende tilfælde:

               (a)driftslederen har ikke indgivet en verificeret rapport om aktivitetsniveauet inden for den frist, der er omhandlet i stk. 3, og udstedelsen af kvoter er ikke blevet suspenderet

               (b)den verificerede indberettede værdi er ikke i overensstemmelse med nærværende forordning eller delegeret forordning (EU) 2019/331

               (c)driftslederens rapport om aktivitetsniveauet er ikke blevet verificeret i overensstemmelse med gennemførelsesforordning (EU) 2018/2067.

               Den kompetente myndighed må ikke øge tildelingen til et anlæg på baggrund af et skøn, der er foretaget i det i litra a) omhandlede tilfælde.

               Hvis en verifikator i verifikationsrapporten i henhold til gennemførelsesforordning (EU) 2018/2067 har anført, at der foreligger uvæsentlige ukorrekte angivelser, som driftslederen ikke har rettet inden udstedelsen af verifikationsrapporten, skal den kompetente myndighed vurdere disse ukorrekte angivelser og efter omstændighederne anlægge et konservativt skøn over værdien af parameteren. Den kompetente myndighed meddeler driftslederen, hvorvidt der er behov for rettelser af rapporten om aktivitetsniveauet og i givet fald hvilke. Driftslederen stiller disse oplysninger til rådighed for verifikatoren.

               Artikel 4

               Gennemsnitligt aktivitetsniveau

               1.Den kompetente myndighed fastsætter årligt det gennemsnitlig aktivitetsniveau for hver enkelt delinstallation på grundlag af rapporterne om aktivitetsniveauet for den relevante toårsperiode.

               2.Der beregnes ikke et gennemsnitligt aktivitetsniveau for nye delinstallationer og nytilkomne for de første tre kalenderår i drift.

               Artikel 5

               Justeringer af gratistildelingen som følge af ændringer i aktivitetsniveauet

               1.Hvert år sammenligner den kompetente myndighed det gennemsnitlige aktivitetsniveau for hver enkelt delinstallation, som fastslået i henhold til artikel 4, med det historiske aktivitetsniveau, der oprindeligt blev anvendt til at bestemme gratistildelingen. Hvis den absolutte værdi af differencen mellem det gennemsnitlige aktivitetsniveau og det historiske aktivitetsniveau for den enkelte delinstallation er mere end 15 %, foretages der en justering af gratistildelingen af kvoter til den pågældende installation. Denne justering anvendes fra og med det år, der følger efter de to kalenderår, der ligger til grund for bestemmelsen af det gennemsnitlige aktivitetsniveau, og forudsat at justeringen af den foreløbige årlige mængde emissionskvoter, der tildeles gratis til delinstallationen, er på mindst 100 emissionskvoter. Justeringen foretages ved at øge eller sænke gratistildelingen til den pågældende delinstallation med den nøjagtige procentvise ændring i det gennemsnitlige aktivitetsniveau i forhold til det historiske aktivitetsniveau, der oprindeligt blev anvendt til at bestemme gratistildelingen.

               2.Hvis der er foretaget en justering efter stk. 1, kan der i løbet af en tildelingsperiode kun foretages yderligere justeringer, hvis den absolutte værdi af differencen mellem det gennemsnitlige aktivitetsniveau og det historiske aktivitetsniveau for den pågældende delinstallation overstiger det nærmeste 5 %-interval, udover ændringen på 15 %, som gav anledning til den foregående justering af anlæggets gratistildeling; i givet fald foretages justeringen ved at øge eller sænke den pågældende delinstallations gratistildeling med den nøjagtige procentvise ændring i det gennemsnitlige aktivitetsniveau i forhold til det historiske aktivitetsniveau, der oprindeligt blev anvendt til at bestemme gratistildelingen, og forudsat at justeringen af den foreløbige årlige mængde emissionskvoter, der tildeles gratis til delinstallationen, er på mindst 100 emissionskvoter.

               3.Hvis stigningen eller faldet i en delinstallations aktivitetsniveau ikke længere overstiger 15 % sammenlignet med det historiske aktivitetsniveau, der oprindeligt blev anvendt til at bestemme gratistildelingen, skal gratistildelingen af kvoter til denne delinstallation svare til den oprindelige tildeling som fastsat efter artikel 16 eller 18 i delegeret forordning (EU) 2019/331 fra og med det år, der følger efter de to kalenderår, der ligger til grund for bestemmelsen af det gennemsnitlige aktivitetsniveau.

               4.Hvis en delinstallation har indstillet driften, fastsættes dens gratistildeling til nul fra og med det år, der følger efter driftsindstillingen.

               5.For nye delinstallationer og nytilkomne foretages der ingen justeringer af gratistildelingen af emissionskvoter i de første tre kalenderår i drift. For det første og det andet kalenderår i drift baseres gratistildelingen af emissionskvoter på aktivitetsniveauet i hvert af de pågældende år, mens gratistildelingen af emissionskvoter for det tredje kalenderår fastsættes på basis af det historiske aktivitetsniveau, der anvendes til at bestemme gratistildelingen.

               6.Den endelige mængde emissionskvoter, der tildeles gratis til et anlæg, er summen af alle delinstallationernes emissionskvoter, som beregnet efter artikel 16 eller 18, alt efter omstændighederne, i delegeret forordning (EU) 2019/331.

               Artikel 6

               Andre ændringer af anlæggets drift

               1.Hvis en driftsleder på basis af de data, der indberettes i rapporten om aktivitetsniveauet, og eventuelle andre data, som den kompetente myndighed har anmodet om, kan påvise, at faldet i aktivitetsniveauet for en delinstallation, for hvilken mængden af gratistildelinger er bestemt på basis af et varme- eller brændselsbenchmark, ikke er forbundet med en ændring i delinstallationens produktionsniveau, men skyldes energieffektiviseringer i overensstemmelse med denne artikels stk. 3 på mere end 15 % sammenlignet med niveauet som anført i basisdatarapporten eller datarapporten for nytilkomne, foretages der ingen justering af gratistildelingen.

               2.Hvis en driftsleder på den kompetente myndigheds anmodning ikke kan påvise, på basis af de data, der indberettes i rapporten om aktivitetsniveauet, og eventuelle andre data, som den kompetente myndighed har anmodet om, at stigningen i aktivitetsniveauet for en delinstallation, for hvilken mængden af gratistildelinger er bestemt på basis af et varme- eller brændselsbenchmark, er forbundet med en ændring i delinstallationens produktionsniveau og ikke skyldes energieffektiviseringer i overensstemmelse med denne artikels stk. 3 på mere end 15 % sammenlignet med niveauet som anført i basisdatarapporten eller datarapporten for nytilkomne, kan den kompetente myndighed afslå at foretage en justering af gratistildelingen.

               3.For varmebenchmarkede delinstallationer og brændselsbenchmarkede delinstallationer bestemmes ændringen i energieffektivitet ved at sammenligne kvotienterne for den mængde varme eller brændsel, der er gået til produktionen af hvert produkt, med mængden af deres respektive produktion ifølge basisdatarapporten, og efter at delinstallationens driftsændring har fundet sted. Energieffektiviteten bestemmes for produktionen af hvert enkelt produkt, der er omfattet af hver Prodcom-kode for delinstallationen som anført i den liste, der er omhandlet i artikel 2, stk. 2, i Rådets forordning (EØF) nr. 3924/91
                  6
               .

               I overensstemmelse med dette stykkes første afsnit bestemmes den mængde af varme og brændsel, der anvendes til produktion af hvert produkt, på grundlag af de metoder, der er fastsat i overvågningsmetodeplanen som godkendt i henhold til artikel 6 i delegeret forordning (EU) 2019/331.

               4.Hvis det fremgår af den rapport om aktivitetsniveauet, der indgives i henhold til artikel 3, at det glidende gennemsnit over to år for en af de parametre, der er anført i artikel 16, stk. 5, artikel 19, 20, 21 eller 22 i delegeret forordning (EU) 2019/331, bortset fra aktivitetsniveauet, for en delinstallation er ændret med mere end 15 % sammenlignet med de værdier, der lå til grund for bestemmelsen af den oprindelige gratistildeling, foretages der en justering af de gratis tildelte kvoter til denne delinstallation fra og med det år, der følger efter de to år, der ligger til grund for bestemmelsen af ændringen af parametrene, forudsat at denne justering af den årlige foreløbige mængde emissionskvoter, der tildeles gratis til delinstallationen, er på mindst 100 emissionskvoter, ved at øge eller sænke gratistildelingen til den pågældende delinstallation ved anvendelse af den nye nøjagtige værdi for parameteren.

               Artikel 7

               Ikrafttræden og anvendelse

               Denne forordning træder i kraft på tyvendedagen efter offentliggørelsen i Den Europæiske Unions Tidende.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 31.10.2019.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 275 af 25.10.2003, s. 32.

                     (2)

                        Kommissionens delegerede forordning (EU) 2019/331 af 19. december 2018 om fastlæggelse af midlertidige EU-regler for harmoniseret gratistildeling af emissionskvoter i henhold til artikel 10a i Europa-Parlamentets og Rådets direktiv 2003/87/EF (EUT L 59 af 27.2.2019, s. 8).

                     (3)

                        Kommissionens gennemførelsesforordning (EU) 2018/2067 af 19. december 2018 om verifikation af data og om akkreditering af verifikatorer i medfør af Europa-Parlamentets og Rådets direktiv 2003/87/EF. EUT L 334 af 31.12.2018, s. 94-134.

                     (4)

                        Europa-Parlamentets og Rådets direktiv 2013/34/EU af 26. juni 2013 om årsregnskaber, konsoliderede regnskaber og tilhørende beretninger for visse virksomhedsformer. EUT L 182 af 29.6.2013, s. 19.

                     (5)

                        Kommissionens delegerede forordning (EU) 2019/1122 af 12. marts 2019 om supplerende regler til Europa-Parlamentets og Rådets direktiv 2003/87/EF for så vidt angår driften af EU-registret (EUT L 177 af 2.7.2019, s. 3).

                     (6)

                        Rådets forordning (EØF) nr. 3924/91 af 19. december 1991 om iværksættelse af en fællesskabsundersøgelse vedrørende industriproduktionen (EFT L 374 af 31.12.1991, s. 1).